ראש ממשלת טורקיה רג'פ טייפ ארדואן הזמין לפני מספר ימים את מזכ"ל חיזבאללה חסן נסראללה לביקור רשמי באנקרה  כך דיווח הבוקר (חמישי) העיתון הכוויתי 'א-סיאסה' מפי מקורות המוגדרים 'מהימנים'. על פי הדיווח, שאין לו אישור ממקורות אחרים, ראש הלשכה המדינית של חמאס חאלד משעל הוא מי שלחץ על ארדואן להזמין את נסראללה. עוד דווח כי נסראללה "קיבל בשמחה רבה את ההזמנה והוא בוחן ברצינות לקיים את הביקור למרות שהוא חושש שישראל תנסה לחסלו".
"משעל שכנע את ארדואן שצעד זה רק יוסיף לו פופולאריות ברחוב הערבי והאיסלמי, וזאת בנוסף לכך שהוא יביך את ישראל", אמרו המקורות לעיתון, הידוע כמתנגד בולט של חיזבאללה ואירן. העיתון דיווח עוד כי בשל חששו מהתנקשות ישראלית התייעץ נסראללה עם אנשי משמרות המהפכה של אירן אודות סידורי אבטחה. בנוסף צפוי נסראללה לבקש מארדואן ביטחונות לפיהן ישראל לא תפגע בו.
עוד דווח כי נסראללה צפוי להזמין גם את ארדואן לבקר בלבנון, להיפגש עימו ואף לשאת ביחד איתו נאום משותף ופומבי אל מול פעילי חיזבאללה. על פי המקורות, נסראללה מאמין שאם יופיע בפומבי עם ארדואן, ישראל לא תנסה לפגוע בו.
הבוקר אמר ארדואן כי החלטת מועצת הביטחון של האו"ם להטיל סנקציות חדשות על טהרן היא "טעות". לדבריו, בכוונת טורקיה להמשיך ולפעול יחד עם ברזיל על מנת לפתור את המשבר מול אירן בדרכים דיפלומטיות. טורקיה וברזיל הצביעו אתמול נגד החלטת מועצת הביטחון להחריף את הסנקציות.